Document ID: 32010R1089

A BIZOTTSÁG 1089/2010/EU RENDELETE
(2010. november 23.)
a 2007/2/EK európai parlamenti és tanácsi irányelv téradatkészletek és -szolgáltatások interoperabilitására vonatkozó rendelkezéseinek végrehajtásáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az Európai Közösségen belüli térinformációs infrastruktúra (INSPIRE) kialakításáról szóló, 2007. március 14-i 2007/2/EK európai parlamenti és tanácsi irányelvre (1) és különösen annak 7. cikke (1) bekezdésére,
mivel:
(1)
A 2007/2/EK irányelv megállapítja az Európai Közösségen belüli térinformációs infrastruktúra létrehozására vonatkozó általános szabályokat. Ezen infrastruktúrán belül a tagállamoknak hozzáférhetővé kell tenniük a 2007/2/EK irányelv egy vagy több mellékletével összefüggő adatkészleteket és a megfelelő téradat-szolgáltatásokat a téradatkészletek és -szolgáltatások interoperabilitására és - amennyiben az megvalósítható - harmonizációjára vonatkozó technikai előírásokkal összhangban.
(2)
A technikai előírások a vonatkozó felhasználói igényeket veszik figyelembe, amelyeket az érdekelt felektől felhasználói igényfelmérés, valamint a benyújtott referenciaanyagok és a vonatkozó uniós környezetpolitikák, illetve a környezetre esetlegesen hatást gyakorló szakpolitikák és tevékenységek elemzése alapján gyűjtöttek össze.
(3)
A technikai rendelkezések megvalósíthatóságát és a várható költség és haszon arányosságát a Bizottság az érdekelt felek által bejelentett vizsgálati eredmények, a költség-haszon szempontokra vonatkozó információkérésre a nemzeti kapcsolattartó pontok révén a tagállamok által adott válaszok és a téradat infrastruktúrák költség-haszon arányára vonatkozóan a tagállamok által elvégzett regionális szintű tanulmányok alapján vizsgálta.
(4)
A tagállamok képviselői, valamint egyéb természetes vagy jogi személyek, akiknek érdekük fűződik a téradatokhoz - beleértve a felhasználókat, az előállítókat, az értéknövelt szolgáltatások nyújtóit és a koordináló testületeket - a javasolt szakértők révén lehetőséget kaptak a végrehajtási szabályok kidolgozásában való részvételre, illetve az érdekelt felekkel folytatott konzultáció és vizsgálati gyakorlat révén a végrehajtási szabálytervezet értékelésére.
(5)
Az interoperabilitás megvalósításához és a felhasználói és előállítói közösségek törekvéseinek hasznosításához - adott esetben - a nemzetközi szabványokat beépítik a 2007/2/EK irányelv I., II. és III. mellékletében felsorolt téradattémák elemeire vonatkozó elképzelésekbe és meghatározásokba.
(6)
A téradattémák közötti interoperabilitás és harmonizáció biztosítása érdekében a tagállamoknak teljesíteniük kell a közös adattípusokra, a térobjektumok azonosítására, az interoperabilitáshoz tartozó metaadatokra, az általános hálózati modellre és a valamennyi téradattémát érintő egyéb elképzelésekre és szabályokra vonatkozó követelményeket.
(7)
Az egy téradattémán belüli interoperabilitás és harmonizáció biztosítása érdekében a tagállamoknak a térbeli objektumok osztályozási rendszerét és meghatározásait, alapvető attribútumait és asszociációs szerepeit, adattípusokat, értéktartományokat és az egyes téradattémákra vonatkozó egyedi szabályokat kell használniuk.
(8)
Mivel ez a rendelet nem tartalmazza a végrehajtásához szükséges kódlista értékeket, csak akkor lehet alkalmazni, ha ezeket az értékeket jogszabály keretében elfogadták. Ezért helyénvaló e rendelet alkalmazhatóságát elhalasztani.
(9)
Az e a rendeletben előírt intézkedések összhangban vannak a 2007/2/EK irányelv 22. cikke alapján létrehozott bizottság véleményével,
ELFOGADTA EZT A RENDELETET:
1. cikk
Tárgy
Ez a rendelet megállapítja a 2007/2/EK irányelv I., II. és III. mellékletében felsorolt témák szerinti téradatkészletek és téradat-szolgáltatások interoperabilitására és - adott esetben - harmonizációjára vonatkozó technikai rendelkezések követelményeit.
2. cikk
Fogalommeghatározások
E rendelet alkalmazásában a következő fogalommeghatározásokat, illetve a II. mellékletben foglalt témaspecifikus meghatározásokat kell alkalmazni:
1. „absztrakt típus” (abstract type): olyan típus, amely nem besorolható, de rendelkezhet attribútumokkal és asszociációs szerepekkel,
2. „asszociációs szerep” (association role): olyan érték vagy objektum, amellyel egy típus kapcsolatban áll a 2007/2/EK irányelv 8. cikke (2) bekezdésének b) pontjában említettek szerint,
3. „attribútum” (attribute): a típus egyfajta jellemzője, a 2007/2/EK irányelv 8. cikke (2) bekezdésének c) pontjában említettek szerint,
4. „típusjelölt” (candidate type): olyan típus, amelyet már felhasználtak a 2007/2/EK irányelv I. mellékletében foglalt téradattéma specifikációinak részeként, de teljes meghatározása a 2007/2/EK irányelv II. vagy III. mellékletében - ahová tematikusan is tartozik - foglalt téradattémában történik,
5. „kódlista” (code list): olyan nyitott felsorolás, amely tovább bővíthető,
6. „adattípus” (data type): azonosító nélküli értékkészlet leírója, az ISO 19103 szabvány szerint,
7. „felsorolás” (enumeration): olyan adattípus, amelynek példányai megnevezett szövegkonstans értékek kötött listáját alkotják. Egy felsorolt típus attribútumai csak az ebben a listában szereplő értékeket vehetik fel,
8. „külső objektumazonosító” (external object identifier): olyan egyedi objektumazonosító, amelyet a felelős szerv tett közzé, és amelyet külső alkalmazások használhatnak a térbeli objektumra való hivatkozáshoz,
9. „azonosító” (identifier): olyan nyelvtanilag független karaktersor, amely képes a hozzárendelés egyedi és permanens azonosítására, az EN ISO 19135 szabványnak megfelelően,
10. „besorolás” (instantiate): egy olyan objektum létrehozása, amely megfelel a besorolt típus esetében megállapított meghatározásnak, attribútumoknak, asszociációs szerepeknek és kényszerfeltételeknek,
11. „réteg” (layer): a földrajzi adatok egy alapegysége, amely az EN ISO 19128 szabvány értelmében a szerverről térképként lekérdezhető,
12. „életciklus-információ” (life-cycle information): egy térbeli objektum tulajdonságkészlete, amely a térbeli objektum verzióinak időbeli jellemzőit, vagy a verziók közötti eltéréseket írja le,
13. „metaadatelem” (metadata element): diszkrét egységnyi metaadat, az EN ISO 19115 szabvány szerint,
14. „csomag” (package): általános célú mechanizmus az elemek csoportba rendezéséhez,
15. „regiszter” (register): olyan azonosítókat tartalmazó fájlkészlet, amelyeket a társított tételek leírásával rendelkező tételekhez rendeltek, az EN ISO 19135 szabvánnyal összhangban,
16. „térobjektum-típus” (spatial object type): a térbeli objektumok osztályozása,
17. „stílus” (style): leképezés térobjektum-típusokból, valamint tulajdonságaikból és kényszerfeltételeiből a térképek rajzolásához használt paraméterezett szimbólumokra,
18. „altípus” (sub-type of): egy egyedibb és egy általánosabb típus közötti kapcsolat, ahol az egyedibb típus teljes mértékben összhangban áll az általánosabb típussal és kiegészítő információkat tartalmaz, az ISO 19103 szabványból átvettek szerint,
19. „típus” (type): térobjektum-típus vagy adattípus,
20. „voidable” (betöltetlenül hagyható): egy attribútum vagy asszociációs szerep esetében „void” (betöltetlen) érték adható meg, amennyiben a tagállamok által fenntartott téradatkészletekben nem található megfelelő érték, illetve a meglévő értékekből nem lehet ésszerű költségek mellett megfelelő értéket származtatni. Amennyiben egy attribútum vagy asszociációs szerep nem „voidable”, a „voidability”-t (betöltetlenül hagyhatóságot) meghatározó táblázatcella üresen marad.
3. cikk
Közös típusok
A 2007/2/EK irányelv I., II. és III. mellékletében felsoroltak közül több témában is előforduló, azaz közös típusoknak meg kell felelniük az I. mellékletben található fogalommeghatározásoknak és kényszerfeltételeknek, valamint tartalmazniuk kell az abban foglalt attribútumokat és asszociációs szerepeket.
4. cikk
A térbeli objektumok cseréjének és osztályozásának típusai
1. A tagállamok a II. mellékletben meghatározott térobjektum-típusokat és kapcsolódó adattípusokat, felsorolásokat és kódlistákat használják a 2007/2/EK irányelv 4. cikkében megállapított feltételeknek megfelelő adatkészletek térbeli objektumainak cseréjéhez és osztályozásához.
2. A térobjektum-típusoknak és adattípusoknak meg kell felelniük a II. mellékletben található fogalommeghatározásoknak és kényszerfeltételeknek, valamint tartalmazniuk kell az abban foglalt attribútumokat és asszociációs szerepeket.
3. A térobjektum-típusok vagy adattípusok attribútumaiban vagy asszociációs szerepeiben használt felsorolásoknak meg kell felelniük a II. mellékletben foglalt fogalommeghatározásoknak, valamint tartalmazniuk kell az abban megállapított értékeket. A felsorolási értékek nyelvsemleges számítógépes mnemonikus kódok.
4. A térobjektum-típusok vagy adattípusok attribútumaiban vagy asszociációs szerepeiben használt kódlistáknak meg kell felelniük a II. mellékletben foglalt fogalommeghatározásoknak.
5. cikk
Típusok
1. Az ebben a rendeletben meghatározott valamennyi típus esetében zárójelben nyelvsemleges, számítógépen használatos nevet adtak meg az adott típus követelményeit meghatározó szakasz címében. Ezt a nyelvsemleges nevet kell használni a megfelelő típusra való hivatkozáshoz egy attribútum vagy asszociációs szerep meghatározásában.
2. Azok a típusok, amelyek egy másik típus altípusai, a másik típus valamennyi attribútumát és asszociációs szerepét tartalmazzák.
3. Az absztrakt típusokat nem besorolják.
4. A típusjelölteket a tematikus besorolásuk szerinti téradattémák követelményeinek kidolgozása során figyelembe kell venni. E kidolgozás során a típusjelölt specifikációjában az egyetlen engedélyezett változtatás a kiterjesztés.
6. cikk
Kódlisták és felsorolások
1. A kódlista típusa a következő típusok közül kerül ki, a II. mellékletben foglaltak szerint:
(a)
olyan kódlisták, amelyeket közös kódlistaregiszterben kezelnek, és amelyeket a tagállamok nem bővítenek;
(b)
olyan kódlisták, amelyeket a tagállamok bővíthetnek.
2. Amennyiben a tagállam kibővít egy kódlistát, a bővített kódlista megengedett értékeit hozzáférhetővé kell tenni a regiszterben.
3. A kódlistatípussal rendelkező térobjektum-típusok vagy adattípusok attribútumai vagy asszociációs szerepei csak olyan értékeket vehetnek fel, amelyek a kódlistát kezelő regiszter szerint érvényesek.
4. A felsorolástípussal rendelkező térobjektum-típusok vagy adattípusok attribútumai vagy asszociációs szerepei csak a felsorolástípus számára meghatározott listában szereplő értékeket vehetnek fel.
7. cikk
Kódolás
1. A téradatok kódolásához használt minden egyes kódolási szabálynak meg kell felelnie az EN ISO 19118 szabványnak. Különösen az összes térobjektum-típus, valamint az összes attribútum és asszociációs szerep sémaátalakítási szabályát és a használt kimeneti adatstruktúrát határozza meg.
2. A téradatok kódolásához használt minden egyes kódolási szabályt elérhetővé kell tenni.
8. cikk
Frissítés
1. A tagállamok az adatok frissítéseit rendszeresen elérhetővé teszik.
2. A frissítéseket legkésőbb a forrásadatkészleten végrehajtott változtatást követő hat hónapon belül el kell végezni, kivéve ha egy adott téradattémára vonatkozóan a II. mellékletben eltérő időtartamot adnak meg.
9. cikk
Azonosítókezelés
1. Az I. melléklet 2.1. szakaszában meghatározott Identifier adattípust egy térbeli objektum külső objektumazonosító típusaként kell használni.
2. A térbeli objektumok egyedi azonosítását szolgáló külső objektumazonosító a térbeli objektum életciklusa alatt változatlan marad.
10. cikk
Térbeli objektumok életciklusa
1. Ugyanazon térbeli objektum különböző verziói ugyanazon térobjektum-típus példányai lesznek.
2. A külső objektumazonosító namespace és localId attribútumai változatlanok maradnak a térbeli objektum különböző verziói esetében.
3. A beginLifespanVersion és az endLifespanVersion attribútumok használata esetén az endLifespanVersion értéke nem lehet a beginLifespanVersion értéke előtti.
11. cikk
Időreferencia-rendszerek
1. Az 1205/2008/EK bizottsági rendelet (2) melléklete B. részének 5. pontjában említett alapértelmezett időreferencia-rendszert kell használni, kivéve, ha egy adott téradattémára vonatkozóan a II. mellékletben eltérő időreferencia-rendszert adnak meg.
2. Ha más időreferencia-rendszert használnak, azt meg kell határozni az adatkészletre vonatkozó metaadatokban.
12. cikk
Egyéb követelmények és szabályok
1. A térbeli tulajdonságok ebben a rendeletben meghatározott értéktartománya a Simple Feature térsémára korlátozódik az EN ISO 19125-1 szabványban meghatározottak szerint, kivéve, ha egy adott téradattémára vagy -típusra vonatkozóan mást írnak elő.
2. Valamennyi mérési értéket SI-mértékegységekben kell kifejezni, kivéve, ha egy adott téradattémára vagy -típusra vonatkozóan mást írnak elő.
3. A validFrom és a validTo attribútumok használata esetén a validTo értéke nem lehet a validFrom értéke előtti.
4. Ezen túlmenően a II. mellékletben megállapított valamennyi témaspecifikus követelményt alkalmazni kell.
13. cikk
Interoperabilitáshoz szükséges metaadatok
A téradatkészletet jellemző metaadatok a következő interoperabilitáshoz szükséges metaadatelemeket tartalmazzák:
1. Koordináta-referenciarendszer: Az adatkészletben használt koordináta-referenciarendszer(ek) leírása.
2. Időreferencia-rendszerek: Az adatkészletben használt időreferencia-rendszer(ek) leírása.
Ez az elem csak akkor kötelező, ha a téradatkészlet olyan időbeli információt tartalmaz, amely nem az alapértelmezett időreferencia-rendszerre hivatkozik.
3. Kódolás: Rekordban, fájlban, üzenetben, tárolóeszközön vagy átviteli csatornán található adatobjektumok ábrázolását meghatározó számítógépes nyelvi konstrukció(k) leírása.
4. Topológiai konzisztencia: A hatókörrel jellemzett adatkészlet kifejezetten kódolt topológiai jellemzőinek helyessége.
Ez az elem csak akkor kötelező, ha a téradatkészlet az általános hálózati modellből (Generic Network Model) származó típusokat tartalmaz, és nem biztosítja a hálózat középvonali topológiáját (középvonalak összekapcsolhatósága).
5. Karakterkódolás: Az adatkészletben használt karakterkódolás.
Ez az elem csak akkor kötelező, ha nem UTF-8-on alapuló kódolást használnak.
14. cikk
Megjelenítés
1. A 976/2009/EK bizottsági rendeletben (3) meghatározottak szerinti megtekintési hálózati szolgálatot használó téradatkészlet megjelenítéséhez a következők lesznek elérhetők:
(a)
a II. mellékletben azon témára vagy témákra vonatkozóan meghatározott rétegek, amelyekhez az adatkészletek kapcsolódnak;
(b)
minden egyes réteg esetében legalább egy alapértelmezett megjelenítési stílus, minimum egy társított címmel és egy egyedi azonosítóval.
2. Minden egyes rétegre vonatkozóan a II. melléklet meghatározza a következőket:
(a)
az ember számára is olvasható rétegcím a felhasználói felületen való megjelenítéshez;
(b)
azok a térobjektum-típus(ok), amely(ek) a réteg tartalmát alkotják.
15. cikk
Hatálybalépés
Ez a rendelet az Európai Unió Hivatalos Lapjában való kihirdetését követő [huszadik] napon lép hatályba.
Ezt a határozatot 2010. december 15-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. november 23-án.

Labels: 7
12
3
16